苏轼
南堂五首
江上西山半隐堤，此邦台馆一时西。
南堂独有西南向，卧看千帆落浅溪。
暮年眼力嗟犹在，多病颠毛却未华。
故作明窗书小字，更开幽室养丹砂。
他年雨夜困移床，坐厌愁声点客肠。
一听南堂新瓦响，似闻东坞小荷香。
山家为割千房蜜，稚子新畦五亩蔬。
更有南堂堪著客，不忧门外故人车。
扫地焚香闭阁眠，簟纹如水帐如烟。
客来梦觉知何处，挂起西窗浪接天。
次韵子由种杉竹吏散庭空雀噪檐，闭门独宿夜厌厌。
似闻梨枣同时种，应与杉篁刻日添。
糟曲有神熏不醉，雪霜夸健巧相沾。
先生坐待清阴满，空使人人叹滞淹。